b"\n_START_ARTICLE_\nAnne av Storbritannia\n_START_SECTION_\nOvertagelse av tronen\n_START_PARAGRAPH_\nAnne overtok tronen etter Vilhelm III, som var enkemann etter hennes eldre s\xc3\xb8ster Maria. De to s\xc3\xb8strene var eneste barn i Jakob IIs ekteskap med Anne Hyde som n\xc3\xa5dde voksen alder. Etter ordre fra kong Karl II av England, s\xc3\xb8strenes farbror, ble de oppdradd som protestanter. _NEWLINE_Som barn var Anne plaget av en \xc3\xb8yeinfeksjon og ble sendt til Frankrike for behandling, men forble skjel\xc3\xb8yd hele livet, i en slik grad at hun hadde vansker med \xc3\xa5 lese og skrive. I Frankrike bodde hun hos sin farmor Henrietta Maria og etter dennes d\xc3\xb8d hos sin tante, Henrietta Anne av Orl\xc3\xa9ans. Fem \xc3\xa5r gammel reiste hun hjem igjen, og i \xc3\xa5tte\xc3\xa5rsalderen ble hun kjent med Sarah Jennings, som ble hennes n\xc3\xa6rmeste venninne og r\xc3\xa5dgiver i voksen alder. Jennings giftet seg med John Churchill, 1. hertug av Marlborough, som skulle bli Annes viktigste general og herre p\xc3\xa5 Blenheim.\n_START_SECTION_\nF\xc3\xb8rstedame Sarah\n_START_PARAGRAPH_\nDet f\xc3\xb8rste Anne gjorde som regjerende dronning, var \xc3\xa5 opph\xc3\xb8ye Jennings \xe2\x80\x93 n\xc3\xa5 Sarah Churchill \xe2\x80\x93 til rikets f\xc3\xb8rstedame etter seg selv. Sarah Churchill fikk fullmakt til \xc3\xa5 administrere hoffet og de kongelige finanser slik hun fant for godt. Slik ble hun som enke den rikeste kvinnen p\xc3\xa5 De britiske \xc3\xb8yer, selv om vennskapet med dronningen opph\xc3\xb8rte da de to kvinnene n\xc3\xa6rmet seg femti. Da hadde Sarah ved flere anledninger skjelt ut dronningen i full offentlighet, kastet ting etter henne og trampet i gulvet. Til sist skrev Sarah til dronningen at om hun ikke var enig, trengte hun ikke \xc3\xa5 svare. Anne skrev tilbake at n\xc3\xa5r Sarah ikke bad om svar, skulle hun ikke f\xc3\xa5 det heller. Den symbolske gulln\xc3\xb8kkelen hun hadde gitt Sarah, ville dronningen ha tilbake. Sarah kastet den veggimellom. John Churchill tok den opp og bad knelende dronningen om tilgivelse p\xc3\xa5 vegne av b\xc3\xa5de sin kone og seg selv. Men de to barndomsvenninnene s\xc3\xa5 aldri hverandre igjen. Sarah m\xc3\xa5tte flytte ut fra sin leilighet i slottet og plukket ved den anledning med seg alt hun kunne \xe2\x80\x93 til og med d\xc3\xb8rh\xc3\xa5ndtakene. Hun overlevde Anne med tretti \xc3\xa5r og utgav en bok om deres vennskap som satte dronningen i et sv\xc3\xa6rt d\xc3\xa5rlig lys. Hun siterte fra Annes brev til henne for \xc3\xa5 vise hvor hjelpel\xc3\xb8s dronningen var uten henne; samtidig hadde hun f\xc3\xa5tt Anne til \xc3\xa5 brenne de brev hun selv hadde skrevet til dronningen.\n_START_SECTION_\nEkteskapet med J\xc3\xb8rgen fra Danmark\n_START_PARAGRAPH_\nSelv giftet Anne seg med prins J\xc3\xb8rgen av Danmark og Norge, kalt Georg i England, en yngre bror av kong Christian V av Danmark og Norge. Karl II sa om niesens danske ektemann at han hadde pr\xc3\xb8vd ham edru og pr\xc3\xb8vd ham beruset, men det var absolutt ingenting der \xe2\x80\x93 \xc2\xabnothing at all!\xc2\xbb Anne krevde titler og kongelige ordener for sin gemal, men Vilhelm II ville ikke gi ham noen, og en gang svogeren meldte seg til tjeneste ved et felttog ble han sendt hjem slik at han ikke gikk i veien. Vilhelm II ga ogs\xc3\xa5 vaktene ordre om ikke \xc3\xa5 hilse, verken for prins Georg eller for Anne. En gang Anne satt til bords med Vilhelm, tok han alle ertene, slik at hun ikke skulle f\xc3\xa5 noen._NEWLINE_P\xc3\xa5 sytten \xc3\xa5r f\xc3\xb8dte Anne sytten barn, men d\xc3\xb8de likevel barnl\xc3\xb8s. Bare Vilhelm, hertug av Gloucester, levde til han var elleve; og han var tilbakest\xc3\xa5ende og led av epilepsi.\n_START_SECTION_\nVirke som dronning\n_START_PARAGRAPH_\nAnne var 37 \xc3\xa5r gammel da hun besteg den britiske tronen, s\xc3\xa5 plaget av revmatisme og overvekt at hun m\xc3\xa5tte l\xc3\xb8ftes opp i kroningsstolen. I hennes gravferd ble det sagt at kisten var like bred og h\xc3\xb8y som den var lang. Men hester og jakt hadde v\xc3\xa6rt hennes store lidenskap, og det var hun som stiftet The Royal Ascot. Fremdeles \xc3\xa5pner den britiske kongefamilien Ascot-hesteveddel\xc3\xb8pene ved \xc3\xa5 kj\xc3\xb8re langs banen i \xc3\xa5pen vogn, slik Anne gjorde i sin tid. I Richmond Park ble de mange veiene p\xc3\xa5 kryss og tvers anlagt spesielt for henne, s\xc3\xa5 hun kunne f\xc3\xb8lge jakten fra sin vogn. _NEWLINE_Femti kirker fikk hun bygd bare i London. St John's like ved parlamentet skal ha blitt Englands eneste kirke med fire t\xc3\xa5rn \xe2\x80\x93 ett i hver ende \xe2\x80\x93 fordi arkitekten r\xc3\xa5df\xc3\xb8rte seg med dronningen om hvordan den skulle se ut, og hun i irritasjon sparket til sin fotskammel som svar, slik at den ble liggende med sine fire ben i v\xc3\xa6ret: \xc2\xabSlik!\xc2\xbb  Med \xc3\xa5rene inntok hun mer og mer av sin \xc2\xabkalde te\xc2\xbb \xe2\x80\x93 egentlig brandy \xe2\x80\x93 som smertelindring, og denne gjorde henne iblant ilsk. _NEWLINE_Anne tok samme valgspr\xc3\xa5k som Elizabeth I av England, semper eadem (= alltid den samme)._NEWLINE_Best huskes hun nok for freden i Utrecht i 1713, som slo fast at Filip V fikk fortsette som konge av Spania kun under forutsetning av at Spania og Frankrike aldri igjen ble forent. Ludvig XIV av Frankrike m\xc3\xa5tte love ikke \xc3\xa5 gi ytterligere hjelp til stuartene i fremtiden. Videre sikret England seg Gibraltar, Menorca, Nova Scotia, New Foundland, store omr\xc3\xa5der i det som i dag utgj\xc3\xb8r Canada \xe2\x80\x93 samt eneretten til \xc3\xa5 frakte slaver fra Afrika til Spanias kolonier i Amerika i de n\xc3\xa6rmeste tretti \xc3\xa5r. Ludvig XIV var likevel s\xc3\xa5 forn\xc3\xb8yd med traktaten at han sendte tusen flasker champagne til Anne som takk. _NEWLINE_Hun d\xc3\xb8de 49 \xc3\xa5r gammel under et raserianfall i det kongelige r\xc3\xa5d, etter \xc3\xa5 ha kastet ut sin lordkansler, jarlen av Oxford, for \xc2\xabfyll og mangel p\xc3\xa5 folkeskikk\xc2\xbb. Legene omtalte d\xc3\xb8ds\xc3\xa5rsaken som apopleksi, det vil si et slag som de mente skyldtes gout on the brain (= gikt p\xc3\xa5 hjernen). Hun var enke og barnl\xc3\xb8s, og det fantes ikke noe testamente fordi hun var s\xc3\xa5 redd for \xc3\xa5 d\xc3\xb8. Hennes kropp var s\xc3\xa5 stor og oppsvulmet at den m\xc3\xa5tte bli gravlagt i Westminster Abbey i en stor, bortimot kvadratisk kiste."